Temeljem odredbe članka 17. Zakona o sustavu civilne zaštite („Narodne novine“ broj 82/15, 118/18) i članka 30. Statuta Općine Privlaka („Službeni glasnik Zadarske županije“ 05/18), Općinsko vijeće Općine Privlaka, na 27. sjednici održanoj dana 25. veljače 2020 godine usvojilo je

**ANALIZU STANJA SUSTAVA ZAŠTITE I SPAŠAVANJA**

**na području Općine Privlaka za 2019. godinu**

**UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanju posljedica terorizma i ratnih razaranja.

Člankom 17. stavak 1. Zakona o sustavu civilne zaštite (NN 82/15, 118/18) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Općina Privlaka ima usvojenu i usklađenu Procjenu ugroženosti stanovništva, materijalnih i kulturnih dobara i okoliša, Plan zaštite i spašavanja i Plan civilne zaštite. Navedeni planski dokumenti ostaju na snazi do donošenja Procjene rizika od velikih nesreća i Plana djelovanja civilne zaštite u skladu s Člankom 97. Zakona o sustavu civilne zaštite, kao i važeći propisi navedeni u članku 93. Zakona o sustavu civilne zaštite.

Na području Općine Privlaka ukupne snage i potencijale za zaštitu i spašavanje čine:

* operativne snage zaštite i spašavanja,
* pravne osobe od interesa za zaštitu i spašavanje,
* udruge građana od interesa za zaštitu i spašavanje.

Općinski načelnik je odlukom o utvrđivanju operativnih snaga zaštite i spašavanja i pravnih osoba od interesa za zaštitu i spašavanje utvrdio navedene operativne snage i pravne osobe od interesa za zaštitu i spašavanje.

Operativne snage koje će sudjelovati u akcijama zaštite i spašavanja na području Općine Privlaka su:

1. Stožer zaštite i spašavanja,
2. Postrojba civilne zaštite opće namjene Općine Privlaka,
3. DVD Privlaka,
4. GD Crveni križ Zadar,
5. HGSS.

Pravne osobe koje će dobiti zadaću od interesa za zaštitu i spašavanje stanovništva, materijalnih i kulturnih dobara Općine Privlaka su:

1. „Komunalno Artić“ d.o.o. Privlaka,
2. „Glavan“ d.o.o. Privlaka,
3. „Grbić“ d.o.o. Privlaka,
4. Lovačko društvo „Jarebica“ Nin.

**1. STOŽER ZAŠTITE I SPAŠAVANJE (STOŽER CIVILNE ZAŠTITE)**

Stožer zaštite i spašavanja je stručno, operativno i koordinativno tijelo koje pruža stručnu pomoć i priprema akcije zaštite i spašavanja. Osniva se za upravljanje i usklađivanje aktivnosti operativnih snaga i ukupnih ljudskih i materijalnih resursa zajednice u slučaju neposredne prijetnje, katastrofe i veće nesreće s ciljem sprečavanja, ublažavanja i otklanjanja posljedica katastrofe i veće nesreće na području Općine Privlaka.

U stožer zaštite i spašavanja imenovan je načelnik i donačelnik stožera te 6 članova, odlukom Općinskog načelnika od 06. kolovoza. 2018. godine.

Prva sjednica Stožera civilne zaštite Općine Privlaka održana je 04. rujna 2018.g.

Po donošenju Odluke o osnivanju Stožera za zaštitu i spašavanje Općine Privlaka, Načelnik Općine Privlaka donio je Plan pozivanja članova Stožera zaštite i spašavanja Općine Privlaka.

Članovi Stožera pozivaju se u pravilu putem ŽC 112 Područnog ureda za zaštitu i spašavanje ili pozivanje obavlja osoba koja je zadužena za obavljanje planskih i operativnih poslova u jedinstvenom upravnom odjelu Općine Privlaka.

**2. POSTROJBA CIVILNE ZAŠTITE**

Općinski načelnik Općine Privlaka svojom Odlukom osnovao je Postrojbu civilne zaštite opće namjene za područje Općine Privlaka dana 28. ožujka 2012.g.

**3. PROVJERENICI CZ**

Općinski načelnik Općine Privlaka svojom Odlukom imenovao je povjerenike civilne zaštite i njegove zamjenike dana 18. studenog. 2013. godine.
Dužnosti povjerenika CZ utvrđene su navedenom Odlukom.

**4. DVD PRIVLAKA**

Općina Privlaka ima osnovano DVD Privlaka čija se aktivnost i djelovanje financira iz općinskog proračuna. Pored dva stalno zaposlena djelatnika, DVD u sezoni koja traje od 15.6.-15.9. ima dodatno zaposleno 4 vatrogasaca, te 24-satno dežurstvo.

Za navedenu namjenu u proračunu Općine Privlaka izdvojeno je 330.00,00 kn.

DVD Privlaka je u razdoblju od 01.01.2019.g. do 31.12.2019.g. imao ukupno 70 intervencija. od čega:

2 požar dimnjaka, 2 ispumpavanja podruma, 2 požara stana, i 10-ak ispumpavanja brodica nakon ekstremnih udara bure.

te sveukupno 53. požara tokom godine.

**5. ORDINACIJA OPĆE MEDICINE I STOMATOLOŠKA ORDINACIJA**

U Općini Privlaka postoji ordinacija opće medicine i jedna stomatološka ordinacija.

**6. LJEKARNA**

U Općini Privlaka postoji jedna ljekarna.

**7. SLUŽBE I PRAVNE OSOBE KOJE SE ZAŠTITOM I SPAŠAVANJEM BAVE U OKVIRU DJELATNOSTI**

Službe i pravne osobe koje se zaštitom i spašavanjem bave u okviru svoje redovne djelatnosti predstavljaju okosnicu sustava zaštite i spašavanja na području Općine Privlaka, osobito one koje su u vlasništvu Općine Privlaka.

**8. ANALIZA**

Analizirajući utvrđene organizirane snage zaštite i spašavanja procjenjuje se da je neophodan daljnji razvoj i unapređenje mogućnosti djelovanja svih subjekata civilne zaštite, uz osiguravanje sredstava za njihovo opremanje sukladno Procjeni ugroženosti i Planovima zašite i spašavanja.

**KLASA:810-01/20-01/02
URBROJ: 2198/28-01-20-1**

**Privlaka, 25. veljače 2020.g.**

Općinsko vijeće
Predsjednik
Nikica Begonja